作者:甄龍友
標題:賀新郎
內容:思遠樓前路。望平堤、十里湖光，畫船無數。綠蓋盈盈紅粉面，葉底荷花解語。鬥巧結、同心雙縷。尚有經年離別恨，一絲絲、總是相思處。相見也，又重午。清江舊事傳荊楚。嘆人情、千載如新，尚沈菰黍。且盡尊前今日醉，誰肯獨醒弔古。泛幾盞、菖蒲綠醑。兩兩龍舟爭競渡，奈珠簾、暮卷西山雨。看未足，怎歸去。